אַחֲרוֹן חָג



	
	אַחֲרוֹן חָג
	








דָּפְקָה יָד עַל פִּתְחִי אַט ­­­–

לִבִּי, לָמָּה תָנַע?

יוֹם עַל יוֹם חִכִּיתִי לָהּ,

שָׁנָה עֲלֵי שָׁנָה…





לָמָּה יָנַע לִבִּי בִי?

לָמָּה רוּחִי תֶהֱמֶה?

יוֹם עַל יוֹם תְּפִלָּתִי לָהּ,

יוֹם־יוֹם אֵגֶל דֶּמַע…





דָּפְקָה יָד עַל פִּתְחִי אַט ­–

וְלִבִּי ­– כְּאִלּוּ אֵינוֹ,

דַּלְתִּי סָבְבָה עַל צִיר ­–

וְרוּחִי בִי יְשֵׁנָה…





נְבוֹכָה תַעַמְדִי עַל הַסַּף,

וּכְלוּלָה בַהֲדָרֵךְ ­–

וְאֵינִי קָם, וְאֵינִי זָע,

וּבוֹאֵךְ לֹא אֲבָרֵךְ ­–





בָּאת אֵלַי בְּאַחֲרוֹן חָג,

עֲדִי־עֲדָיִים תַּעֲטִי;

בָּאת אֵלַי עִם הַעֲרֵב יוֹם ­–

וַאֲנִי כְבָר מַתִּי.





שְׁבִי מְעַט עַל יַד הַמֵּת,

נוּחִי מְעַט וְתֵצְאִי,

לָמָּה תְמַהֲרִי… הֵן גַּם אַתְּ,

מֵתָה אַתְּ לַחֵצִי…











את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/46221